《王子章以道院迎仙客书堂隐相儒为题以栖字金字为韵 其一》
明代·郑真

琳宫瑶宇迓佺期，弱水蓬莱路不迷。宝剑光寒珠斗泾，长裾影动彩云低。

池深碧藻春龙蛰，月满苍松夜鹤栖。况有笙箫谐律吕，好将法酒醉玻瓈。

作者简介：浙江鄞县人，字千之。洪武四年举人。官广信教授。治经学长于《春秋》。与兄郑驹、弟郑凤并以文学擅名。尝取诸家格言，著为集传集说集论。有《荥阳外史集》等。